CELEX: 32021R0037
Language: sk
Date: 2020-12-07 00:00:00
Title: Delegované nariadenie Komisie (EÚ) 2021/37 zo 7. decembra 2020, ktorým sa mení delegované nariadenie (EÚ) 2016/1675, ktorým sa dopĺňa smernica Európskeho parlamentu a Rady (EÚ) 2015/849, pokiaľ ide o pridanie Mongolska do tabuľky v bode I prílohy (Text s významom pre EHP)

18.1.2021   
               
               
                  SK
               
               
                  Úradný vestník Európskej únie
               
               
                  L 14/1
               
            
         DELEGOVANÉ NARIADENIE KOMISIE (EÚ) 2021/37
         zo 7. decembra 2020,
         ktorým sa mení delegované nariadenie (EÚ) 2016/1675, ktorým sa dopĺňa smernica Európskeho parlamentu a Rady (EÚ) 2015/849, pokiaľ ide o pridanie Mongolska do tabuľky v bode I prílohy
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (1) (1), a najmä na jej článok 9 ods. 2,
         keďže:
         
                     (1)
                  
                  
                     Únia musí zabezpečiť účinnú ochranu integrity a riadneho fungovania svojho finančného systému a vnútorného trhu pred praním špinavých peňazí a financovaním terorizmu. V smernici (EÚ) 2015/849 sa stanovuje, že Komisia by mala identifikovať tretie krajiny, ktoré majú vo svojich mechanizmoch boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie.
                  
               
                     (2)
                  
                  
                     V delegovanom nariadení Komisie (EÚ) 2016/1675 (2) boli identifikované vysokorizikové tretie krajiny so strategickými nedostatkami. Toto nariadenie by sa malo v príslušných prípadoch preskúmať vzhľadom na pokrok, ktorý tieto vysokorizikové tretie krajiny dosiahli pri odstraňovaní strategických nedostatkov vo svojich mechanizmoch boja proti praniu špinavých peňazí a financovaniu terorizmu. Komisia by vo svojom posúdení mala zohľadniť nové informácie od medzinárodných organizácií a subjektov, ktoré stanovujú normy, ako sú napríklad informácie vydávané Finančnou akčnou skupinou (ďalej len „FATF“).
                  
               
                     (3)
                  
                  
                     Komisia vzhľadom na vysokú úroveň integrácie medzinárodného finančného systému, úzke prepojenie hospodárskych subjektov na trhu, vysoký objem cezhraničných transakcií do Únie alebo z Únie, ako aj stupeň otvorenia trhu, usúdila, že akákoľvek hrozba v oblasti boja proti praniu špinavých a financovaniu terorizmu pre medzinárodný finančný systém predstavuje hrozbu aj pre finančný systém Únie.
                  
               
                     (4)
                  
                  
                     V súlade s kritériami stanovenými v smernici (EÚ) 2015/849 Komisia zohľadňuje najnovšie dostupné informácie, a to najmä najnovšie verejné vyhlásenia FATF a dokumenty FATF s názvom „Zlepšovanie súladu s mechanizmami boja proti praniu špinavých peňazí a financovaniu terorizmu na celom svete: neustále prebiehajúci proces“, ako aj správy FATF o Skupine pre medzinárodnú spoluprácu a preskúmanie (International Cooperation Review Group), pokiaľ ide o riziká, ktoré predstavujú jednotlivé tretie krajiny v súlade s článkom 9 ods. 4 smernice (EÚ) 2015/849.
                  
               
                     (5)
                  
                  
                     V októbri 2019 FATF identifikovala Mongolsko ako jurisdikciu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu, pre ktorý Mongolsko so skupinou FATF vypracovali akčný plán. Na tomto základe a v súlade s najnovšími relevantnými informáciami Komisia v rámci svojho posúdenia v máji 2020 dospela k záveru, že Mongolsko by sa malo považovať za jurisdikciu tretej krajiny, ktorá mala na základe kritérií stanovených v článku 9 smernice (EÚ) 2015/849 vo svojom mechanizme boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie. Takisto bolo pripomenuté, že Mongolsko predložilo písomné politické záväzky na vysokej úrovni, že bude riešiť zistené nedostatky, a že so skupinou FATF vypracovalo akčný plán.
                  
               
                     (6)
                  
                  
                     Je nanajvýš dôležité, aby Komisia vykonávala nepretržité monitorovanie tretích krajín a posudzovala vývoj ich právnych a inštitucionálnych rámcov, právomocí a postupov príslušných orgánov a účinnosti ich mechanizmov boja proti praniu špinavých peňazí a financovaniu terorizmu s cieľom aktualizovať prílohu k delegovanému nariadeniu (EÚ) 2016/1675.
                  
               
                     (7)
                  
                  
                     Skupina FATF ocenila významný pokrok, ktorý Mongolsko dosiahlo pri zlepšovaní svojho mechanizmu boja proti praniu špinavých peňazí a financovaniu terorizmu a poznamenala, že táto krajina zaviedla právny a regulačný rámec na splnenie záväzkov vo svojom akčnom pláne v súvislosti so strategickými nedostatkami, ktoré identifikovala FATF. Táto krajina preto už nepodlieha procesu monitorovania skupinou FATF v rámci prebiehajúceho globálneho procesu dodržiavania súladu v oblasti boja proti praniu špinavých peňazí a financovania terorizmu. Táto krajina bude pokračovať v spolupráci s regionálnymi orgánmi podobnými FATF s cieľom ďalej zlepšovať svoj mechanizmus boja proti praniu špinavých peňazí a financovaniu terorizmu.
                  
               
                     (8)
                  
                  
                     Komisia posúdila informácie týkajúce sa pokroku pri riešení strategických nedostatkov Mongolska.
                  
               
                     (9)
                  
                  
                     Komisia vo svojom posúdení dospela k záveru, že pri zvážení dostupných informácií už Mongolsko vo svojom mechanizme boja proti praniu špinavých peňazí a financovaniu terorizmu nemá strategické nedostatky. Mongolsko posilnilo účinnosť svojho mechanizmu boja proti praniu špinavých peňazí a financovaniu terorizmu a vyriešilo súvisiace technické nedostatky týkajúce sa plnenia záväzkov vo svojom akčnom pláne v súvislosti so strategickými nedostatkami, ktoré identifikovala FATF. Tieto opatrenia sú dostatočne komplexné a spĺňajú potrebné požiadavky na to, aby strategické nedostatky zistené podľa článku 9 smernice (EÚ) 2015/849 boli vyriešené.
                  
               
                     (10)
                  
                  
                     Delegované nariadenie (EÚ) 2016/1675 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            V prílohe k delegovanému nariadeniu (EÚ) 2016/1675 v tabuľke v bode „I. Vysoko rizikové tretie krajiny, ktoré predložili písomný politický záväzok na vysokej úrovni, že budú riešiť zistené nedostatky, a ktoré vypracovali so skupinou FATF akčný plán“, sa vypúšťa tento riadok:
            
                        10
                     
                     
                        Mongolsko
                     
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 141, 5.6.2015, s. 73.
         
            (2)  Delegované nariadenie Komisie (EÚ) 2016/1675 zo 14. júla 2016, ktorým sa smernica Európskeho parlamentu a Rady (EÚ) 2015/849 dopĺňa o identifikáciu vysokorizikových tretích krajín so strategickými nedostatkami, Ú. v. EÚ L 254, 20.9.2016, s. 1,